Кебеков Владимир аргуэру хахыж
Москва, Союзхэм я унэм, тхьэмахуэ кIуам щекIуэкIащ «Захуагъэ здэщыIэ Урысей» политикэ партым и зи чэзу зэхыхьэшхуэр. Абы хэтащ партым и Къэбэрдей-Балъкъэр щIыналъэ къудамэм щыщхэу Кебеков Владимир, Войтов Алексей, Токъу Руслан, Настаев Алисолтан, Къалмыкъ Марат, Мэкъуауэ Тимур сымэ.
Ди щIыналъэм щыIэ парт къудамэм и унафэщI Кебеков Владимир партым и Совет Нэхъыщхьэм, депутатхэм я пала-тэм, абы и советым хагъэхьащ.
Съездым хэта лIыкIуэхэр Москва къикIыжа нэужь, ди упщIэхэм жэуап къаритащ Советым и бюром и секретарь Токъу Руслан.
Кебеков Владимир (ижьымкIэ ещанэщ) «Захуагъэ здэщыIэ Урысей» партым и унафэщI Миронов Сергей бгъэдэтщ.
— Партым и орган нэхъыщхьэм Кебековыр зэрыхагъэхьэжар къызыхэкIар КъБР-м щыIэ парт къудамэр фIыуэ зэрылажьэра, хьэмэрэ республикэм къыхуащI пщIэра?
— СызэреплъымкIэ, ди парт къудамэм хэтхэм я нэхъыбэм я Iуэху зехьэкIэмкIэ къэдлэжьащ ар. Партым и УнафэщI Миронов Сергей, Депутатхэм я палатэм и советым и Iэтащхьэ Левичев Николай сымэ къыщыпсалъэм къыхагъэщащ КъБР-м щыIэ щIыналъэ къудамэр нэхъыфIхэм зэрыхабжэр. БлэкIа пIалъэм къриубыдэу Депутатхэм я палатэм и советым и зэIу-щIэр хэгъуэгуитIырщ щекIуэкIар — Севастополрэ Налшыкрэ, абыи къыбжеIэ ди щIыналъэ къудамэм и лэжьыгъэр зэрымыIейр. Шэч къытесхьэркъым ди республикэм къыхуащI пщIэр, КъБР-м и Iэтащхьэ КIуэкIуэ Юрийрэ Миронов Сергейрэ пщIэ яку дэлъу зэрызэдэлажьэр сэбэп къызэрытхуэхъуами.
— Партым и къудамэ нэхъыщхьэм хагъэхьэхэр куэд щIауэ яцIыхухэра? Псалъэм папщIэ, Кебековыр?
— Къулыкъур чэзу-чэзууэ зэрахьэныр партым игъэбелджылауэ зытемыкI хабзэщ. Депутатхэм я палатэм и советым хэтхэм я процент 70-р зэрахъуэкIащ, цIыху 20-м ящыщу 6 къудейщ хагъэхьэжар. Президиумым хэтхэми я процент 40-р зэрахъуэкIащ. Партым и унафэщIу Мироновыр къызэрагъэнэжари захуагъэу къызолъытэ.
— Сыт хуэдэ зэхъуэкIыныгъэхэр щыIэ иджыри?
— Куэд зэрахъуэкIащ икIи ар щыхьэт то-хъуэ партым и Iулыджым зэрыхэхъуэм. Псалъэм къыдэкIуэу жыпIэмэ, Къэрал Думэм и УнафэщIым и къуэдзэ Левичев Николай Урысейм и ХэхакIуэ комиссэм хагъэхьащ, партми и Къэзыпщытэ-къэ- зыбж комиссэм и Iэтащхьэу ягъэуващ (ар къыпхуедэ законым). Абы и пIэкIэ Палатэм и советым и тхьэмадэ ящIащ Брячак Михаил, ди зэгухьэныгъэр зи нэIэ щIэту щытар аращ, ди республикэр фIыуэ ецIыху. «Захуагъэ здэщыIэ Урысей» партым къыбгъэдэкIыу УФ-м и Къэрал Думэм хэт депутат, генерал-майор, профессор Москальковэ Татьянэ Урысейм цIыхум и хуитыныгъэр хъумэнымкIэ и уполномоченнэу ягъэуващ. Дригушхуэу нэгъуэщI къулыкъу лъагэ куэдым пэрытхэри диIэщ.
Партым и пщIэр зэрыиным щыхьэт техъуэрт съездым къэкIуа лIыкIуэхэр, абы щыIащ хамэ къэралхэм къикIа хьэщIэхэр. Съездым и лэжьыгъэм хэтащ Социалист интернационалым и Генеральнэ секретарь Айала Луис, ПАСЕ-м хэт «Объединенные европейские левые» гупым и пашэ Кокс Тини, Болгар Социалист партым, Латвием и «Согласие» социал-демократ партым, «Демократический союз» сирие партым, «Дашнакцутюн» ермэлы революцэ федерацэм, Китайм и коммунист партым я унафэщIхэр.
— Партым и хабзэубзыху дэфтэрхэм зэхъуэкIыныгъэ гуэрхэр халъхьа? Халъхьамэ, сыт абы щхьэусыгъуэ хуэхъуар?
— Партым и Уставми и Программэми халъхьащ зэхъуэкIыныгъэхэр. Ахэр къызыхэкIар дунейм къыщыхъухэм псынщIэу зэрызахъуэжырщ. Абы къикIыркъым партым нэхъ зытригъащIэ Iуэху еплъыкIэхэр ихъуэжауэ — дэ дызытетыр социалист гупысысэрщ икIи ди фIэщ мэхъу — псэукIэр езыгъэфIэкIуэнур «Захуагъэ здэщыIэ Урысей» политикэ партым пхиш гъуэгурщ.
— Фи партым и тхыдэр къулейуэ жыпIэ хъунущ псэукIэм нэхъ ехьэлIауэ къыхэфлъхьэ жэрдэмхэмкIэ, ар икIи гурыIуэгъуэщ социалист парту фызэрыщытыр къэплъытэмэ. Иджыпсту сыт хуэдэ Iуэхухэм иужь ит фи партымрэ КъБР-м щыIэ абы и щIыналъэ къудамэмрэ?
— Япэр, ТекIуэныгъэ Иныр илъэс 70 зэрырикъуам ипкъ иткIэ, Кебеков Владимир къыхилъхьащ Хэку зауэшхуэм хэтахэм я дамыгъэ лъапIэхэм щхьэкIэ ахъшэ етыным теухуауэ, абы Урысейм и Жылагъуэ палатэм и къудамэми арэзы щытехъуащ. А хабзэр къэщтэн зэрыхуеймкIэ Къэрал Думэми ФедерацэмкIэ Советми тхыгъэ едгъэхьащ, а тIури арэзы техъуат, ауэ Правительствэм идакъым. Зауэ нэужь зэманыр нэхъ тыншакъым, ауэ 1954 гъэ пщIондэ СССР-м щатащ апхуэдэ ахъшэ.
Нобэ партым къыхелъхьэ фэтэр куэду зэхэт унэхэр зэгъэпэщыжыным щхьэ- кIэ ахъшэ зэхэлъхьэныр щыгъэтын, транспорт налогыр Iухыжын хуейуэ. Абы папщIэ Конституцэ судым зыхуэдгъэзащ.
Епсэлъар
Дохъушокъуэ Синэщ.
